Boerekrygers se kampervarings gebundelNagenoeg 28 000 Boere is tydens die Anglo-Boereoorlog in Suid-Afrikaanse Krygsgevangenekampe aangehou. (AfriForum Uitgewers/Facebook) “Dit is werklik ŉ vreugdevolle publikasie en beslis iets wat jy op jou boekrak moet hê.” So het die geskiedkundige prof. Fransjohan Pretorius Donderdag tydens die aanlyn bekendstelling van Vasgevang! Die lewe van die Boere in die Suid-Afrikaanse krygsgevangenekampe gedurende die Anglo-Boereoorlog, 1899-1902 gesê. Dit is die jongste aflewering van AfriForum Uitgewers (voorheen Kraal Uitgewers) se Kraal Histories-reeks en in dié boek word die vele fasette van Boerekrygers se lewe tydens die Anglo-Boereoorlog (1899‑1902) van naderby beskou. Vasgevang! bied ŉ uitsonderlike kultuurhistoriese beskrywing van die lewe in Suid-Afrikaanse krygsgevangenekampe gedurende die oorlog. In November 1899, nagenoeg ŉ maand nadat die Anglo-Boereoorlog in Oktober uitgebreek het, word die eerste Boerekrygsgevangenes na Simonstad gestuur. Hier word hulle eers aan boord van transportskepe in die baai aangehou. In Januarie en Februarie 1900 word die eerste gevangenes oorgeplaas na die krygsgevangenekampe in Kaapstad, Simonstad en Ladysmith, en kort vóór die einde van die oorlog, in Januarie 1902, word nóg ’n kamp in Durban opgerig. Nagenoeg 28 000 Boerekrygsgevangenes is uiteindelik in dié kampe aangehou voordat hulle vanaf April 1900 na die 31 buitelandse kampe (te St. Helena, Ceylon, Bermuda en Indië) gestuur is. Dié historiese gegewe word verweef met vertellings van krygers se tydverdrywe, prominente historiese figure, vername plekke en ŉ afsonderlike hoofstuk word gewy aan geloof en wat dit vir krygers beteken het. Ilse Niewoudt, publikasiebestuurder by AfriForum Uitgewers, was met die bekendstelling in gesprek met Pretorius, wat ook die redakteur is, en die skrywer Louis Changuion. Changuion het sy meestersgraadverhandeling in kultuurgeskiedenis in 2000 aan die Universiteit van Pretoria (UP) voltooi. Hy beskik ook oor twee nagraadse diplomas in museumkunde en argief- en rekordbestuur wat hy onderskeidelik in 1996 aan UP en in 2009 aan die Victoria-universiteit in Wellington, Nieu-Seeland, verwerf het. Changuion woon tans in Nieu-Seeland waar hy as argivaris by die Massey-universiteit, in Palmerston North op die Noordeiland, werk. Vasgevang! is die vierde boek in die Kultuur Histories-reeks. Dit volg op Nonnie de la Rey: Pionier van die Wes-Transvaal, 1856-1923, want tans uit druk uit is; Bondgenote en dwarstrekkers: Die Transvaalse en Vrystaatse regerings in die Anglo-Boereoorlog, 1899-1902; en Donkerhoek, 11-12 Junie 1900: Keerpunt in die Anglo-Boereoorlog. Die boeke is aanlyn op AfriForum Uitgewers se webwerf te koop. Kyk na die volledige bekendstelling van Vasgevang! op AfriForum Uitgewers se YouTube-kanaal: